
ΠΛΑΙΣΙΟ / ΠΡΟΤΑΣΕΙΣ ΠΡΟΤΥΠΩΝ ΑΝΑΤΡΟΦΟΔΟΤΗΣΗΣ OERs
Σύμφωνα με ερευνητές/εμπειρογνώμονες της αξιολόγησης και της διδασκαλίας/μάθησης (ενδεικτικά Brookhart 2017, Black & Wiliam 2018, Hattie 2023) η ανατροφοδότηση είναι αποτελεσματική όταν οι μαθητές/τριες την αξιοποιούν για να βελτιώσουν την απόδοσή τους. Η έρευνα δείχνει ότι η μάθηση των μαθητών/τριών βελτιώνεται όταν σε αυτούς/ές προσφέρεται ανατροφοδότηση που βασίζεται σε στοιχεία, συνδέεται με τα προσδοκώμενα μαθησιακά αποτελέσματα και προσφέρει την κατάλληλη καθοδήγηση.
Πιο συγκεκριμένα μερικοί βασικοί προσανατολισμοί για αποτελεσματικές ανατροφοδοτήσεις (γραπτές ή προφορικές) είναι οι ακόλουθοι:

1. Η ανατροφοδότηση πρέπει: (i) να συνδέεται άμεσα με τα προσδοκώμενα μαθησιακά αποτελέσματα (ΠΜΑ) τα οποία να αναφέρονται στο λεκτικό  της όπου είναι δυνατό και (ii)  να εστιάζει στα βασικά σημεία που αυτά περιγράφουν και να δίνει σαφείς, συγκεκριμένες οδηγίες για βελτίωση.

2. Η ανατροφοδότηση πρέπει να είναι συγκεκριμένη και εστιασμένη στα προσδοκώμενα μαθησιακά αποτελέσματα (ΠΜΑ). 
Να αποφεύγονται γενικές ή αόριστες παρατηρήσεις ή παραινέσεις, όπως: «Προσπάθησε πάλι, δεν πειράζει», «Μπράβο σου! Το θυμήθηκες σωστά!». Αντίθετα, πρέπει να δίνονται σαφείς και συγκεκριμένες οδηγίες βελτίωσης, οι οποίες σχετίζονται άμεσα με τα ΠΜΑ.

3.	Η αποτελεσματική ανατροφοδότηση απαιτεί ενεργή συμμετοχή από τον/την μαθητή/τρια και όχι απλώς παθητική λήψη διορθώσεων. 
Πρέπει να παρακινεί τον μαθητή ή τη μαθήτρια να σκεφτεί βαθύτερα και να εμπλακεί ενεργά με το υλικό, χρησιμοποιώντας νύξεις και σκαλωσιές μάθησης, ώστε να επιβεβαιώσει, εμπλουτίσει, βελτιώσει ή τελειοποιήσει νοητικά σχήματα που σχετίζονται με τα προσδοκώμενα μαθησιακά αποτελέσματα. Η ανατροφοδότηση, στο μέτρο του δυνατού, δεν πρέπει να περιορίζεται σε διορθώσεις, αλλά να ενθαρρύνει τους/τις μαθητές/τριες να σκεφτούν και να εμπλουτίσουν ή και να αναθεωρήσουν τη σκέψη τους. Π.χ. «Παρατήρησε το διαδραστικό διάγραμμα που δείχνει τη ροή του ρεύματος. Μπορείς να πειραματιστείς αλλάζοντας τις παραμέτρους και να περιγράψεις πώς επηρεάζεται το αποτέλεσμα ώστε να αξιολογήσεις αν πέτυχες το προσδοκώμενο μαθησιακό αποτέλεσμα.»

4.	Η ανατροφοδότηση να επιδιώκει τη συμπερίληψη και να ενθαρρύνει την αυτοεκτίμηση. 
Η ανατροφοδότηση προωθεί τη διάθεση για βελτίωση και όχι τον φόβο για το λάθος. Πρέπει να προσκαλεί, στο μέτρο του δυνατού, όλους τους/τις μαθητές/τριες να τα καταφέρουν, να ενισχύει την αυτοεκτίμηση των μαθητών, αποφεύγοντας επικοινωνιακά ρεπερτόρια που αποξενώνουν μαθητές/τριες από τη διδακτική μαθησιακή διαδικασία. Να υπάρχει θετική προσέγγιση  - όχι κριτική και αρνητικές λέξεις (πχ. αντί για “αυτό που επέλεξες δεν συμφωνεί με τις ιστορικές πηγές” είναι προτιμότερη η παραίνεση “η επιλογή σου χρειάζεται να συμφωνεί με τις ιστορικές πηγές”. 

5.	Η ανατροφοδότηση να παρέχει χρόνο για ανταπόκριση. 
Οι μαθητές/τριες χρειάζονται επαρκή χρόνο για να επεξεργαστούν την ανατροφοδότηση και να εφαρμόσουν τις νύξεις, τις σκαλωσιές ή τις συστάσεις βελτίωσης που τους δίνονται. Να χρησιμοποιούνται θετικά επικοινωνιακά μηνύματα, ακόμα και όταν οι απαντήσεις είναι λανθασμένες, τα οποία επισημαίνουν τα σωστά σημεία στη σκέψη του/της μαθητή/τριας και τον/την ενθαρρύνουν να συνεχίσει την προσπάθεια. Είναι σημαντικό να υπάρχει πρόβλεψη ώστε οι μαθητές/τριες να μπορούν να επανεξετάσουν και να ξαναδοκιμάσουν την ίδια ερώτηση ή δραστηριότητα, αφού λάβουν την κατάλληλη ανατροφοδότηση. Τέλος, θα πρέπει να διατίθεται ο απαραίτητος χρόνος ενασχόλησης με το συγκεκριμένο ψηφιακό OER, ώστε να ενισχύεται η βαθύτερη κατανόηση και η ουσιαστική βελτίωση.

6.	Η ανατροφοδότηση να ενισχύει μια νοοτροπία ανάπτυξης για τη μαθησιακή διαδικασία. Πρέπει να ενθαρρύνει τους/τις μαθητές/τριες να βλέπουν την ανατροφοδότηση ως ευκαιρία για ανάπτυξη και όχι ως κριτική. Δηλαδή να βλέπουν το λάθος ως πηγή αφετηρία/έναυσμα για βαθύτερη κατανόηση. Επικοινωνείται, δηλαδή, το μήνυμα ότι τα λάθη είναι μέρος της μαθησιακής διαδικασίας/των τροχιών μάθησης όλων των μαθητών/τριών. Για παράδειγμα μερικές μη επιθυμητές ανατροφοδοτήσεις είναι οι ακόλουθες: «Η εξήγησή σου για το φαινόμενο δεν είναι σωστή.», «Έκανες λάθος στον υπολογισμό.». «Αυτή η προσέγγιση δεν είναι αποδεκτή.».

7.	Η ανατροφοδότηση είναι πιο αποτελεσματική όταν παρέχεται κατά τη διάρκεια της μαθησιακής διαδικασίας και όχι μόνο στο τέλος.
Όταν ο/η μαθητής/τρια λαμβάνει ανατροφοδότηση ενώ βρίσκεται ακόμη σε πορεία κατανόησης, έχει τη δυνατότητα να την αξιοποιήσει άμεσα, να αναστοχαστεί και να προσαρμόσει τη σκέψη ή τη στρατηγική του/της. Έτσι, η ανατροφοδότηση γίνεται εργαλείο ενεργητικής μάθησης και όχι απλώς αξιολόγησης. Η ανατροφοδότηση είναι αποτελεσματική όταν λαμβάνει χώρα κατά τη διάρκεια της μάθησης, καθώς υπάρχει χρόνος να δράσει ο μαθητής με βάση αυτή. Πώς ενσωματώνεται κατά τη διάρκεια της μάθησης η ανατροφοδότηση στα OERs; Σε ερώτηση πολλαπλής επιλογής ή σωστού λάθους ή οποιουδήποτε άλλου τύπου δίνονται νύξεις ή μικρές ερωτήσεις-γέφυρες τις οποίες μπορεί να δει ο/η μαθητής/τρια αν το θελήσει.

8.	Η αποτελεσματική ανατροφοδότηση έχει ως προαπαιτούμενο να υπάρχει μερική κατανόηση. 
Όταν η απάντηση απέχει σημαντικά από τα προσδοκώμενα μαθησιακά αποτελέσματα, τότε η ανατροφοδότηση δεν μπορεί να οδηγήσει άμεσα στη βελτίωση αλλά χρειάζεται πρώτα να υποστηριχθεί η οικοδόμηση βασικών εννοιών.
Σε τέτοιες περιπτώσεις, η ανατροφοδότηση θα πρέπει να παραπέμπει σε κατάλληλο υποστηρικτικό υλικό και να δίνει σαφή επόμενα βήματα.
Παράδειγμα μη κατάλληλης ανατροφοδότησης (όταν υπάρχει πλήρης αστοχία):
«Η απάντηση είναι λάθος. Ξαναπροσπάθησε.»
Παράδειγμα κατάλληλης ανατροφοδότησης (με βάση χαμηλό επίπεδο κατανόησης):
«Η απάντησή σου δείχνει ότι χρειάζεσαι λίγη ακόμα εξάσκηση στο πώς λειτουργεί η έννοια της μεταβολής. Δοκίμασε πρώτα να μελετήσεις το σύντομο παράδειγμα στο βίντεο της προηγούμενης ενότητας (1:15–2:10), και μετά ξαναδοκίμασε την άσκηση.»
ή
«Για να απαντήσεις σε αυτή την ερώτηση, είναι σημαντικό να κατανοήσεις πώς λειτουργεί η μεταφορά ως σχήμα λόγου. Δες το παράδειγμα στην ενότητα 2.3 και στη συνέχεια σκέψου ποια φράση στο κείμενο χρησιμοποιείται μεταφορικά.»

9.	Η αποτελεσματική ανατροφοδότηση πρέπει να είναι ρεαλιστική και προσαρμοσμένη στο επίπεδο κατανόησης του/της μαθητή/τριας. 
Δεν είναι πάντα χρήσιμο ή επιθυμητό να διορθωθούν όλα τα λάθη ταυτόχρονα. Η ανατροφοδότηση πρέπει να εστιάζει σε ό,τι είναι παιδαγωγικά διαχειρίσιμο, ώστε ο/η μαθητής/τρια να μπορεί να ανταποκριθεί και να προχωρήσει.
Δηλαδή, η ανατροφοδότηση να περιορίζεται σε ένα εύρος διόρθωσης/βελτίωσης στο οποίο ο/η μαθητής/τρια έχει ρεαλιστική δυνατότητα ανταπόκρισης, χωρίς να αισθάνεται σύγχυση ή απογοήτευση.
Παράδειγμα μη κατάλληλης ανατροφοδότησης (υπερβολική διόρθωση):
«Η απάντησή σου έχει πέντε λάθη: δεν χρησιμοποίησες σωστά τη βασική έννοια, παρέλειψες τον ορισμό, δεν ανέλυσες επαρκώς το παράδειγμα, μπέρδεψες τις αιτίες με τα αποτελέσματα και δεν στηρίχθηκες στις πηγές.»
Παράδειγμα κατάλληλης ανατροφοδότησης (ρεαλιστική εστίαση):
«Καλή προσπάθεια! Επικεντρώσου τώρα στο να διαχωρίσεις τις αιτίες από τα αποτελέσματα. Ξαναδιάβασε την ενότητα 2.2 και προσπάθησε να εντοπίσεις ποια γεγονότα ήταν οι αφορμές και ποια οι συνέπειες.»

10.	Η ανατροφοδότηση πρέπει να είναι αναπτυξιακά κατάλληλη, δηλαδή να προσαρμόζεται στην ηλικία, στο επίπεδο ωριμότητας και στις γνωστικές δυνατότητες των μαθητών/τριών.
Ιδιαίτερα στις μικρές ηλικίες (π.χ. στο νηπιαγωγείο ή στις πρώτες τάξεις του δημοτικού), είναι σημαντικό η ανατροφοδότηση: να είναι απλή και κατανοητή, να έχει θετικό και υποστηρικτικό χαρακτήρα, να ενθαρρύνει τη συμμετοχή και την προσπάθεια, να συνδέεται με την εξερεύνηση και τη δημιουργικότητα, και όχι με την "ορθή απάντηση".

Παράδειγμα από Α΄ Δημοτικού:
Μη κατάλληλη
«Λάθος! Αυτό δεν είναι το σωστό γράμμα.»
Κατάλληλη
«Έκανες πολύ καλή προσπάθεια! Θυμάσαι πώς γράφαμε το γράμμα ‘β’; Θες να το προσπαθήσεις ξανά;»

11.	Η ανατροφοδότηση πρέπει να προσαρμόζεται στο επίπεδο κατανόησης του/της μαθητή/τριας και στο είδος της απάντησης (σωστή, μερικώς σωστή ή λανθασμένη).
Η διαφοροποίηση αυτή βοηθά να διατηρηθεί η παρακίνηση, να ενισχυθεί η αυτοεκτίμηση και να διευκολυνθεί η εστιασμένη αναπλαισίωση της σκέψης του/της μαθητή/τριας.
Παραδείγματα ενσωμάτωσης σε OER:
1. Για σωστή απάντηση (επιβεβαιωτική, προωθητική ανατροφοδότηση):
«Μπράβο! Κατανόησες ότι ο πολλαπλασιασμός είναι επαναλαμβανόμενη πρόσθεση. Δοκίμασε τώρα ένα πρόβλημα με μεγαλύτερους αριθμούς!»
2. Για μερικώς σωστή απάντηση (διορθωτική με καθοδήγηση):
«Καλή προσπάθεια! Έχεις καταλάβει σωστά το πρώτο βήμα, αλλά χρειάζεται να εφαρμόσεις και τον δεύτερο κανόνα. Θυμήσου πώς χειριζόμαστε τις μονάδες μέτρησης. Θες να το ξαναδοκιμάσεις;»
3. Για λανθασμένη απάντηση (υποστηρικτική με νύξεις):
«Σκέψου πάλι ποιο στοιχείο του κειμένου δείχνει την πρόθεση του συγγραφέα. Δοκίμασε να ξαναδιαβάσεις την τρίτη παράγραφο.»

Οδηγός Παιδαγωγικής Ανατροφοδότησης στα OER (με βάση τον Dylan Wiliam)
Χαρακτηριστικά μιας καλής ανατροφοδότησης
Μια αποτελεσματική ανατροφοδότηση, σύμφωνα με τον Dylan Wiliam, πρέπει να χαρακτηρίζεται από:
	Χαρακτηριστικό
	Περιγραφή

	Σαφήνεια
	Να είναι κατανοητή, χωρίς περιττή ορολογία.

	Στόχευση
	Να σχετίζεται άμεσα με το προσδοκώμενο μαθησιακό αποτέλεσμα.

	Υποστήριξη
	Να ενισχύει την προσπάθεια του/της μαθητή/τριας.

	Εκπαιδευτική αξία
	Να προωθεί τη μάθηση, όχι απλώς να επιβεβαιώνει ή να επισημαίνει το λάθος.



Πίνακας Ειδών Παιδαγωγικής Ανατροφοδότησης
	Είδος Ανατροφοδότησης
	Περιγραφή
	Σκοπός
	Παράδειγμα
	Ενσωμάτωση σε OER

	Επιβεβαιωτική (Confirmatory)
	Επιβεβαιώνει ότι η απάντηση είναι σωστή ή επαρκής.
	Ενίσχυση αυτοπεποίθησης
	«Σωστά! Εφάρμοσες τον κανόνα με ακρίβεια.»
	Εμφανίζεται μετά από σωστή επιλογή σε quiz ή άσκηση πολλαπλής επιλογής

	Διαμορφωτική (Formative)
	Δίνει κατεύθυνση για βελτίωση κατά τη διάρκεια της μάθησης.
	Καθοδήγηση
	«Σκέψου ξανά το  δεύτερο επιχείρημα.»
	Παράθυρο σχολίου σε ερώτηση

	Διορθωτική (Corrective)
	Υποδεικνύει λάθος και δίνει καθοδήγηση.
	Διόρθωση λαθών
	«Βλέπω μια παρανόηση. Δες ξανά τη σελίδα με τους κανόνες.»
	Υπενθύμιση στο σημείο λάθους

	Επαναπροσανατολιστική (Redirective)
	Προτείνει διαφορετική στρατηγική.
	Ενίσχυση κριτικής σκέψης
	«Σκέψου αν θα άλλαζε κάτι αν ξεκινούσες από το τέλος.»
	Διαδραστικό prompt

	Μεταγνωστική (Metacognitive)
	Ενθαρρύνει στοχασμό για τις επιλογές του/της μαθητή/τριας.
	Ανάπτυξη αυτορρύθμισης
	«Τι σε οδήγησε σε αυτή την απόφαση; Ποιες άλλες επιλογές είχες;»
	Ερώτηση αναστοχασμού πριν τη συνέχιση στην επόμενη ενότητα

	Στοχοκεντρική (Goal-referenced)
	Συνδέεται με τα μαθησιακά αποτελέσματα.
	Ευθυγράμμιση με στόχους
	«Αυτό ανταποκρίνεται με τα προσδοκώμενα μαθησιακά αποτελέσματα για την περιγραφή των αιτίων της Γαλλικής Επανάστασης.»
	Check-in πριν από αξιολόγηση ή τεστ προόδου



Βασικές Κατευθύνσεις (Σύμφωνα με τις Αρχές του Dylan Wiliam)
· Σαφήνεια: Η γλώσσα να είναι απλή και κατανοητή.
· Στόχευση: Να συνδέεται με τον μαθησιακό στόχο της δραστηριότητας.
· Υποστήριξη: Να ενισχύει τη μαθησιακή προσπάθεια, χωρίς τιμωρητικό ή αποθαρρυντικό ύφος.
· Εκπαιδευτική αξία: Να προάγει τη μάθηση, όχι απλώς να επιβεβαιώνει ή να απορρίπτει.
· Προσαρμογή στην Ηλικία των Μαθητών/τριών
· Σε μικρότερες ηλικίες, η ανατροφοδότηση πρέπει να είναι θετική, υποστηρικτική και απλή, χωρίς περιπλοκές.
· Σε μεγαλύτερες ηλικίες, μπορεί να είναι πιο αναστοχαστική, μεταγνωστική και στοχοκεντρική.
· Εμπλουτισμός με Είδη Παιδαγωγικής Ανατροφοδότησης
· Μην περιορίζεστε σε επιβεβαίωση ή διόρθωση.
· Εντάξτε είδη όπως: μεταγνωστική, επαναπροσανατολιστική, στοχοκεντρική, διαμορφωτική.
· Ανατροφοδότηση σε όλες τις περιπτώσεις.
· Παρέχετε ανατροφοδότηση τόσο στη σωστή όσο και στη λανθασμένη απάντηση.
· Ακόμη και στη σωστή απάντηση, δώστε αιτιολόγηση (ώστε να αποφευχθεί η τύχη ως παράγοντας επιτυχίας).

Προϋποθέσεις για την Εφαρμογή σε Ψηφιακό Περιβάλλον (OER)
· Δυνατότητα έως 2 λανθασμένων απαντήσεων
· Μετά από δύο αποτυχημένες προσπάθειες, παρέχεται η σωστή απάντηση με εξήγηση.
· Σωστές Απαντήσεις – Όχι απλή επιβεβαίωση. Προσθέστε αιτιολόγηση της ορθότητας και σύνδεση με το προσδοκώμενο μαθησιακό αποτέλεσμα (π.χ. «Αυτό είναι σωστό γιατί το ποσοστό αναπαριστά την αναλογία...»). 
· Η έκταση των ανατροφοδοτήσεων να ανταποκρίνεται στην ηλικία των μαθητών/τριών.
· Η ανατροφοδότηση να είναι επιστημονικά ορθή και με ορολογία κατάλληλη για την ηλικία των μαθητών/τριών

Ενδεικτικά παραδείγματα

ΠΑΡΑΔΕΙΓΜΑ Α
Υπόδειγμα πλήρους ανατροφοδότησης Φυσικά Δημοτικού

Ερωτήσεις Πολλαπλής Επιλογής

Ερώτηση: Ποιο από τα παρακάτω όργανα ανήκει στο αναπνευστικό σύστημα;[footnoteRef:1] [1: 
] 

Α. Καρδιά
Β. Στομάχι
Γ. Πνεύμονες
Δ. Συκώτι
Σωστή Απάντηση: Πνεύμονες
Ανατροφοδότηση (Σωστή Απάντηση):
Σωστά! Αναγνώρισες τη δομή και τη λειτουργία του αναπνευστικού συστήματος. 
Οι πνεύμονες είναι το βασικό όργανο του αναπνευστικού συστήματος και μας βοηθούν να παίρνουμε οξυγόνο και να αποβάλλουμε διοξείδιο του άνθρακα. 
Μπορείς να σκεφτείς μια στιγμή που ένιωσες τους πνεύμονές σου να δουλεύουν, για παράδειγμα, όταν τρέχεις ή ανεβαίνεις σκάλες; 
Ανατροφοδότηση (Λάθος Απάντηση, π.χ. καρδιά):
Καλή προσπάθεια! Η καρδιά είναι πολύ σημαντικό όργανο, αλλά ανήκει στο κυκλοφορικό σύστημα — εκείνη στέλνει το αίμα σε όλο το σώμα. Το αναπνευστικό σύστημα έχει όργανα που μας βοηθούν να αναπνέουμε.

Ερώτηση: Ένας μαθητής τρώει βιαστικά και δεν μασά καλά το φαγητό του. Ποιο μέρος του πεπτικού συστήματος θα δυσκολευτεί περισσότερο στη συνέχεια;[footnoteRef:2] [2: 
] 

Α. Πνεύμονες
Β. Στομάχι
Γ. Λεπτό έντερο
Δ. Συκώτι
Σωστή απάντηση: Στομάχι
Ανατροφοδότηση (Σωστή):
Σωστά! Αναγνώρισες πώς λειτουργεί το στομάχι και τι συμβαίνει όταν η τροφή φτάνει εκεί χωρίς να έχει μασηθεί καλά. Το στομάχι πρέπει να δουλέψει πιο σκληρά για να την επεξεργαστεί.
Ανατροφοδότηση (Λάθος):
Προσπάθησε ξανά! Μόλις καταπιούμε την τροφή, φτάνει στο στομάχι, που την σπάει σε μικρότερα κομμάτια για να την επεξεργαστεί. Αν η τροφή δεν είναι καλά μασημένη, το στομάχι πρέπει να δουλέψει πιο πολύ και κουράζεται.

Ερώτηση: Ένα παιδί βρίσκει ένα καθαριστικό στο μπάνιο χωρίς ετικέτα. Τι πρέπει να κάνει;
Α. Να το μυρίσει για να δει τι είναι
Β. Να το αγγίξει με το χέρι
Γ. Να το δοκιμάσει
Δ. Να ειδοποιήσει έναν ενήλικα
Σωστή Απάντηση: Να ειδοποιήσει έναν ενήλικα
Ανατροφοδότηση (Σωστή):
Σωστή απάντηση! Αξιολόγησες σωστά την κατάσταση και πήρες υπεύθυνη απόφαση. Όταν δεν γνωρίζουμε τι είναι ένα υλικό, είναι πάντα ασφαλέστερο να ζητάμε βοήθεια από έναν ενήλικα.
Ανατροφοδότηση (Λάθος):
Προσοχή! Κάποια καθαριστικά μπορεί να είναι πολύ δυνατά ή ακόμα και τοξικά. Αν τα αγγίξουμε ή τα μυρίσουμε, μπορεί να μας βλάψουν.
.

Ερώτηση: Θέλεις να βοηθήσεις τους γονείς σου να καθαρίσουν το νερό της βρύσης από μικροσωματίδια. Ποια ιδέα είναι πιο αποτελεσματική και ασφαλής για το σπίτι;
Α. Να βράσεις το νερό και μετά να το περάσεις από φίλτρο
Β. Να αφήσεις το νερό να καθίσει και να ρίξεις λίγο χυμό λεμονιού
Γ. Να το περάσεις από πετσέτα κουζίνας και μετά να το πιείς
Δ. Να το περάσεις από ένα φίλτρο καφέ και να το βάλεις στο ψυγείο
Σωστή Απάντηση: Να βράσεις το νερό και μετά να το περάσεις από φίλτρο
Ανατροφοδότηση (Σωστή Απάντηση):
Σωστά! Χρησιμοποίησες τις γνώσεις σου για τα μικρόβια και τασωματίδια για καθαρό νερό στο σπίτι. 
Ανατροφοδότηση (Λάθος απάντηση): 
Ενδιαφέρουσα ιδέα, αλλά χρειάζεται λίγη βελτίωση! Ακόμα κι αν μερικά σωματίδια κάτσουν στον πάτο ή μείνουν στη πετσέτα, τα μικρόβια παραμένουν. 
Θυμήσου τι μάθαμε για τα μείγματα και τους τρόπους διαχωρισμού υλικών. Μπορείς να φανταστείς ένα πιο ασφαλές και επιστημονικά σωστό πείραμα που να κάνεις με τη βοήθεια ενός μεγάλου;

Ερωτήσεις Σωστό – Λάθος

Δήλωση: Οι πνεύμονες είναι μέρος του πεπτικού συστήματος.
Ορθή απάντηση: Λάθος
Ανατροφοδότηση (Σωστό):
Σωστή επιλογή! Έδειξες ότι γνωρίζεις πως οι πνεύμονες δεν έχουν σχέση με την πέψη της τροφής, αλλά με την αναπνοή. Είναι μέρος του αναπνευστικού συστήματος, που μας βοηθά να παίρνουμε οξυγόνο και να αποβάλλουμε διοξείδιο του άνθρακα.
Ανατροφοδότηση (Λάθος):
Οι πνεύμονες δεν βοηθούν στην πέψη της τροφής. Το πεπτικό σύστημα περιλαμβάνει όργανα όπως το στομάχι και το έντερο, ενώ οι πνεύμονες ανήκουν στο σύστημα που μας βοηθά να αναπνέουμε. Θυμήσου: τι συμβαίνει όταν παίρνουμε μια βαθιά ανάσα;

Δήλωση: Το νερό και το λάδι αναμειγνύονται και δημιουργούν διάλυμα.
Ορθή απάντηση: Λάθος
Ανατροφοδότηση (Σωστό):
Σωστή επιλογή! Το νερό και το λάδι δεν αναμειγνύονται καλά και δεν σχηματίζουν διάλυμα. Το λάδι επιπλέει πάνω από το νερό επειδή είναι λιγότερο πυκνό και δεν διαλύεται σ’ αυτό. Το έχεις παρατηρήσει στην καθημερινή σου ζωή;
Ανατροφοδότηση (Λάθος):
Το λάδι δεν διαλύεται στο νερό. Αν τα βάλεις μαζί σε ποτήρι, θα δεις ότι το λάδι μένει στην επιφάνεια. Άρα, δεν δημιουργείται διάλυμα, αλλά ετερογενές μείγμα. Θέλεις να το δοκιμάσεις στο σπίτι με ένα ποτήρι και να το παρατηρήσεις;

Ερωτήσεις Συμπλήρωσης Κενών (Μέχρι 250 χαρακτήρες)
Δραστηριότητα:
Συμπλήρωσε τα κενά με τις σωστές λέξεις:
(λέξεις: αέριο, υγρό, θερμότητας, στερεό, εξαέρωση)
Όταν ένα σώμα είναι σκληρό και έχει σταθερό σχήμα, είναι [1]. Αν το ζεστάνουμε, με την χρήση [2] γίνεται [3]. Αν συνεχίσουμε, μπορεί να μετατραπεί σε [4]. Η αλλαγή αυτή λέγεται [5].
Κλιμακωτές Ανατροφοδοτήσεις 
0–20% (0–1 σωστές):
Δοκίμασε ξανά! Μελέτησε πώς αλλάζει η ύλη με τη θερμότητα. Δώσε προσοχή στις καταστάσεις και τα ονόματα των μετατροπών.
20–40% (2 σωστές):
Είσαι στον σωστό δρόμο!Διάβασε ξανά πως αλλάζει η μορφή μιας ουσίας και πώς ονομάζεται η κάθε αλλαγή.
40–60% (3 σωστές):
Καλή προσπάθεια! Έχεις κατανοήσει βασικές έννοιες.  Μελέτησε ποια κατάσταση προηγείται και ποια ακολουθεί κάθε φορά που προσφέρουμε ή αφαιρούμε θερμότητα.
60–80% (4 σωστές):
Πολύ καλή προσπάθεια! Για την πλήρη εικόνα, θυμήσου πότε μιλάμε για υγρό ή αέριο και τι προκαλεί την αλλαγή.
80–100% (5 σωστές)
Εξαιρετική προσπάθεια! Μελέτησες πολύ καλά πώς αλλάζει η κατάσταση της ύλης ύλη με τη θερμότητα. Μπορείς να εξηγήσεις τις αλλαγές σε φίλους σου!

Ερωτήσεις Αντιστοίχισης (Μέχρι 250 χαρακτήρες)
Δραστηριότητα:
Αντιστοίχισε κάθε όργανο με τη σωστή λειτουργία:
Όργανο	Λειτουργία
1. Καρδιά	Α. Αναπνοή
2. Πνεύμονες	Β. Επεξεργασία τροφής
3. Στομάχι	Γ. Κυκλοφορία αίματος
4. Εγκέφαλος	Δ. Σκέψη και έλεγχος κινήσεων
5. Έντερο	Ε. Απορρόφηση θρεπτικών ουσιών
Κλιμακωτές Ανατροφοδοτήσεις 
0–20% (0–1 σωστές):
Δοκίμασε ξανά! Μελέτησε τι κάνει κάθε όργανο στο σώμα μας. Μπορείς να σκεφτείς παραδείγματα από την καθημερινή σου ζωή (π.χ. πότε νιώθεις την καρδιά σου να χτυπά γρήγορα;Αν πάρεις μια βαθιά ανάσα, ποιο όργανο φουσκώνει; Ή αν φας πολύ, ποιο σε βαραίνει;
20–40% (2 σωστές):
Έχεις ξεκινήσει να τα ξεχωρίζεις! Προσπάθησε να ξεχωρίσεις τις βασικές λειτουργίες, κάθε οργάνου.Τι κάνει το σώμα όταν τρέχεις, σκέφτεσαι ή χωνεύεις; 40–60% (3 σωστές):
Καλή προσπάθεια! Καταλαβαίνεις αρκετά καλά τις λειτουργίες. Μελέτησε λίγο ακόμα πώς συνδέονται οι λειτουργίες με το ρόλο κάθε οργάνου.
60–80% (4 σωστές):
Πολύ καλή δουλειά! Έχεις κατανοήσει τις περισσότερες λειτουργίες των οργάνων. Δώσε λίγη προσοχή σε αυτό που κάνει κάθε όργανο ξεχωριστά.
80–100% (5 σωστές):
Εξαιρετικά! Αντιστοίχισες σωστά κάθε όργανο με τη λειτουργία του. Φαίνεται ότι γνωρίζεις καλά το ανθρώπινο σώμα.




ΠΑΡΑΔΕΙΓΜΑ Β
Παράδειγμα για Λύκειο
Σημείωση: Χρησιμοποιήθηκε ως πηγή το κείμενο της Ιστορίας Β Λυκείου https://ebooks.edu.gr/ebooks/v/html/8547/2698/Istoria_B-Lykeiou_html-empl/index1_5.html

Παρουσιάζονται παραδείγματα ερωτήσεων διαμορφωτικής αξιολόγησης με πλήρη ενσωμάτωση σκαλωσιών μάθησης.
1. Ερώτηση πολλαπλής επιλογής
Ερώτηση: Ποια ήταν μία βασική αιτία που συνέβαλε στην εκδήλωση της Εικονομαχίας;
Α. Η εχθρότητα των μοναχών προς τις εικόνες
Β. Η ανάγκη συμμαχίας με τον Πάπα
Γ. Οι ανεικονικές αντιλήψεις πληθυσμών της Μικράς Ασίας ✅
Δ. Η αυξανόμενη δύναμη των Σλάβων στα Βαλκάνια
Ανατροφοδοτήσεις με σκαλωσιές:
✅ Γ (Σωστή): Η επιλογή σου συμφωνεί  με το κείμενο. Πράγματι, οι ανεικονικές αντιλήψεις των κατοίκων των ανατολικών επαρχιών αποτέλεσαν ιδεολογική βάση της Εικονομαχίας.
❌ Α: Οι μοναχοί δεν αντιτάχθηκαν στις εικόνες. Αντίθετα, τις υπερασπίστηκαν. Μελέτησε το σημείο που εξηγεί ποιοι αντιστάθηκαν στην εικονομαχική πολιτική. [Σκαλωσιά: Θα πρέπει να εστιάσεις στο  σημείο που αναφέρεται στην άποψη των μοναχών σε σχέση με τις εικόνες.]
❌ Β: Η Εκκλησία της Ρώμης καταδίκασε την Εικονομαχία. Ο Πάπας στράφηκε στους Φράγκους, γεγονός που επιδείνωσε τις σχέσεις Βυζαντίου-Δύσης. Θα πρέπειμνα μελετήσεις πάλι την ενότητα «Εναρξη της Εικονομαχίας». [Σκαλωσιά: Θα πρέπει να σκεφθείς την απάντηση που προκύπτει από το τέλος της ενότητας «Έναρξη της Εικονομαχίας» για να αξιολογήσεις τη σχέση της Εκκλησίας της Ρώμης με την Εικονομαχία.]
❌ Δ: Η απειλή των Σλάβων υπήρχε, αλλά δεν ήταν αιτία της Εικονομαχίας. Η παρουσία των Σλάβων είναι ιστορικά τεκμηριωμένη, όμως η Εικονομαχία δεν ξεκίνησε εξαιτίας τους. Εστίασε στους ιδεολογικούς και κοινωνικούς παράγοντες που αναφέρει το κείμενο για τη Μικρά Ασία. [Σκαλωσιά: Θα πρέπει να μελετήσεις και να αξιολογήσεις ποιο ήταν το βασικό στοιχείο που προκάλεσε την Εικονομαχία 

2. Ερώτηση Σωστό / Λάθος
Η υπερβολική λατρεία των εικόνων συνέβαλε στις αντιδράσεις που οδήγησαν στην Εικονομαχία.
Σωστό ✅
Ανατροφοδότηση
✅ Σωστό: Σωστά εντοπίζεις μία από τις αιτίες της Εικονομαχίας. Δοκίμασε να θυμηθείς και την αντίδραση του πληθυσμού. [Σκαλωσιά: Εμβάθυνση.]
❌ Λάθος: Το κείμενο αναφέρει ρητά πως η υπερβολική λατρεία των εικόνων άγγιζε τα όρια της δεισιδαιμονίας και προκαλούσε αντιδράσεις. Διάβασε προσεκτικά το σχετικό χωρίο. [Σκαλωσιά: καθοδηγητική νύξη.]



3. Ερώτηση Αντιστοίχισης (Drag and Drop)
Σύρε και άφησε την κάθε αιτία στην αντίστοιχη περιγραφή της.
Αντιλήψεις Μικράς Ασίας → Αντίθετες με την απεικόνιση του Θείου
Λατρεία εικόνων → Έφτανε τα όρια δεισιδαιμονίας
Απειλή Αράβων → Λεηλασίες και απειλή για τη Βασιλεύουσα
Ανατροφοδότηση:
✅ Όλες σωστές: Πολύ καλή κατανόηση των διαφορετικών παραγόντων που συνδέονται με την Εικονομαχία. Μπορείς να σκεφτείς ποιοι από αυτούς ήταν κοινωνικοί και ποιοι στρατιωτικοί; [Σκαλωσιά: μεταγνωστική νύξη.]
❌ Σε λάθη: Μελέτησε ξανά τις αιτίες στο κείμενο και εντόπισε ποια αναφέρεται ως ιδεολογική βάση, ποια σχετίζεται με τη λαϊκή θρησκευτικότητα και ποια με εξωτερικές απειλές. [Σκαλωσιά: στοχοκεντρική και διορθωτική.]







ΠΑΡΑΔΕΙΓΜΑ Γ

ΠΑΡΑΔΕΙΓΜΑ ΑΝΑΤΡΟΦΟΔΟΤΗΣΗΣ ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ

Ερώτηση 1η (Σωστό/Λάθος)
Αφού διαβάσεις τις πληροφορίες στην ιστοσελίδα του Μουσείου Κυκλαδικής Τέχνης (https://cycladic.gr/prosvasimotita/)  σχετικά με την προσβασιμότητα στο Μουσείο, επίλεξε αν η ακόλουθη πρόταση είναι σωστή ή λανθασμένη: 
Τα κείμενα της ψηφιακής εφαρμογής ξενάγησης στο μουσείο είναι γραμμένα και σε απλή μορφή για να είναι πιο εύκολο να διαβαστούν από επισκέπτες με  μαθησιακές δυσκολίες. (Σωστό).
Ανατροφοδότηση (Σωστή Απάντηση):
      Σωστά! Κατανόησες από τα στοιχεία της ιστοσελίδας ότι τα κείμενα της ψηφιακής ξενάγησης είναι γραμμένα σε απλή μορφή. 
Ανατροφοδότηση (Λάθος Απάντηση):
Καλό θα ήταν να συμβουλευτείς ξανά τις πληροφορίες της ιστοσελίδας σχετικά με τη διευκόλυνση της ανάγνωσης των κειμένων στο Μουσείο Κυκλαδικής Τέχνης.


Ερώτηση 2η (Πολλαπλής επιλογής) 
Αφού διαβάσεις τα αποσπάσματα από το κείμενο «Ήτον» του Ν. Καζαντζάκη, στη συνέχεια να επιλέξεις τη σωστή απάντηση στην παρακάτω ερώτηση.
Ποιο είναι το κύριο χαρακτηριστικό των σπορ στο Ήτον;
α) Είναι ατομικά και βασίζονται στην ατομική απόδοση.
β) Είναι ομαδικά και δίνουν έμφαση στη συνεργασία και την υποταγή της ατομικότητας στο σύνολο.
γ) Είναι κυρίως αθλήματα εντός αιθουσών.
δ) Αφορούν κυρίως καλλιτεχνικές δραστηριότητες.
Σωστή απάντηση: β)
Ανατροφοδότηση (Σωστή Απάντηση):
Σωστά! Η απάντησή σου δείχνει ότι μελέτησες και κατανόησες το κείμενο του Ν. Καζαντζάκη. 
Ανατροφοδότηση (Λάθος Απάντηση):
Μελέτησε προσεκτικά το κείμενο και εντόπισε το απόσπασμα εκείνο στο οποίο γίνεται λόγος για τα αθλήματα στο Ήτον. 





ΠΑΡΑΔΕΙΓΜΑ Δ

ΠΑΡΑΔΕΙΓΜΑΤΑ ΑΝΑΤΡΟΦΟΔΟΤΗΣΗΣ
ΑΡΧΑΙΑ ΕΛΛΗΝΙΚΑ- ΓΥΜΝΑΣΙΟ
ΕΡΩΤΗΣΗ ΠΟΛΛΑΠΛΗΣ ΕΠΙΛΟΓΗΣ (μιας σωστής απάντησης)
Ερώτηση: Πoια είναι η δoτική ενικoύ τoυ τριτόκλιτoυ oυσιαστικoύ πόλις;
Α. πόλῃ
Β. πόλει
Γ. πόλι
Δ. πόλεσι
Σωστή απάντηση: πόλει
· Ανατρoφoδότηση (Σωστή απάντηση): Σωστά! Εφάρμoσες με επιτυχία τoυς κανόνες της Γραμματικής, για να σχηματίσεις τη δoτική ενικoύ (πόλει) τoυ τριτόκλιτoυ oυσιαστικoύ ἡ πόλις. Μπορείς να αντιπαραβάλεις την κατηγορία αυτή με άλλες κατηγορίες φωνηεντόληκτων, για να διαπιστώσεις τις διαφορές στην κατάληξη της δοτικής ενικού, αλλά και στις υπόλοιπες πτώσεις;
· Ανατρoφoδότηση (Λανθασμένη απάντηση - πόλῃ) Χρειάζεται να επιλέξεις τη σωστή γραμματική κατάληξη για την κλίση των φωνηεντόληκτων oυσιαστικών της τρίτης κλίσης σε -ις (γεν.-έως). Μια επανάληψη στο αντίστοιχο παράδειγμα της Γραμματικής σου μπορεί να σε βοηθήσει.
· Ανατρoφoδότηση (Λανθασμένη απάντηση - πόλι) Παρατήρησε προσεκτικά τη ζητούμενη πτώση. Χρειάζεται να επιλέξεις τη σωστή γραμματική κατάληξη για τη δοτική ενικού των φωνηεντόληκτων oυσιαστικών της τρίτης κλίσης σε -ις (γεν.-έως). Μια επανάληψη στο αντίστοιχο παράδειγμα της Γραμματικής σου μπορεί να σε βοηθήσει.
· Ανατρoφoδότηση (Λανθασμένη απάντηση - πόλεσι). Παρατήρησε προσεκτικά τον αριθμό της ζητούμενης πτώσης. Χρειάζεται να επιλέξεις τη σωστή γραμματική κατάληξη για την κλίση των φωνηεντόληκτων oυσιαστικών της τρίτης κλίσης σε -ις (γεν.-έως). Μια επανάληψη στο αντίστοιχο παράδειγμα της Γραμματικής σου μπορεί να σε βοηθήσει.
· 
ΕΡΩΤΗΣΗ ΠΟΛΛΑΠΛΗΣ ΕΠΙΛΟΓΗΣ (πολλών σωστών απαντήσεων)
Να επιλέξετε από την παρακάτω λίστα πρόσωπα που εμφανίζονται στην τραγωδία Ἄλκηστις του Ευριπίδη.
· Άδμητος
· Εκάβη
· Αντιγόνη
· Ηρακλής
· Άλκηστις
· Οιδίποδας
· Εύμηλος
Σωστές επιλογές:
· Άλκηστη: Άλκηστις, Άδμητος, Ηρακλής, Εύμηλος
Ανατρoφoδότηση (Σωστή απάντηση): Σωστά! Αναγνώρισες τα πρόσωπα της τραγωδίας Ἄλκηστις του Ευριπίδη. Μπορείς να ερευνήσεις και να συγκεντρώσεις αντιπροσωπευτικά σημεία της τραγωδίας, όπου αποτυπώνονται τα χαρακτηριστικά της προσωπικότητάς τους;
Ανατρoφoδότηση (Μερικώς σωστή απάντηση)
Καλή προσπάθεια! Αναγνώρισες αρκετά πρόσωπα από την τραγωδία Ἄλκηστις του Ευριπίδη. Αυτό δείχνει ότι έχεις μια καλή βάση γνώσεων, αλλά χρειάζεται περισσότερη ακρίβεια, για να είναι πλήρως σωστή η απάντησή σου. Για να βελτιώσεις το αποτέλεσμα, μπορείς να ανατρέξεις στις περιλήψεις ή τις σημειώσεις σου για την τραγωδία Ἄλκηστις. Εστίασε στα πρόσωπα που δεν αναγνώρισες.
Ανατρoφoδότηση (Λανθασμένη απάντηση)
Προσπάθησες να αναγνωρίσεις τα πρόσωπα της τραγωδίας Ἄλκηστις του Ευριπίδη. Για να βελτιώσεις το αποτέλεσμα, μπορείς να ανατρέξεις στις περιλήψεις ή τις σημειώσεις σου για την τραγωδία Ἄλκηστις. Εστίασε στα πρόσωπα.

Ανατρoφoδότηση (Λανθασμένη απάντηση -Εκάβη)
Μήνυμα σε επιλεγμένη απάντηση
Η Εκάβη, ως ηρωίδα, εμφανίζεται σε διάφορα έργα της αρχαίας ελληνικής λογοτεχνίας, όχι όμως στην τραγωδία Ἄλκηστις. Χρειάζεται να ανατρέξεις τις περιλήψεις ή τις σημειώσεις σου για την τραγωδία αυτή και να εντοπίσεις τα πρόσωπά της.
Μήνυμα σε μη επιλεγμένη απάντηση
Σωστά! Η Εκάβη, ως μυθικό πρόσωπο, εμφανίζεται σε διάφορα έργα της αρχαίας ελληνικής λογοτεχνίας, όχι όμως στην τραγωδία Ἄλκηστις. Μπορείς να ερευνήσεις τις τραγωδίες στις οποίες εμφανίζεται και να συνθέσεις την προσωπικότητά της; 

Ανατρoφoδότηση (Λανθασμένη απάντηση - Αντιγόνη ) 
Μήνυμα σε επιλεγμένη απάντηση
Η Αντιγόνη, ως ηρωίδα, εμφανίζεται σε διάφορες τραγωδίες, όχι όμως στην τραγωδία Ἄλκηστις. Χρειάζεται να ανατρέξεις τις περιλήψεις ή τις σημειώσεις σου για την τραγωδία αυτή και να εντοπίσεις τα πρόσωπά της.
Μήνυμα σε μη επιλεγμένη απάντηση
Σωστά! Η Αντιγόνη, ως ηρωίδα, εμφανίζεται σε διάφορες τραγωδίες, όχι όμως στην τραγωδία Ἄλκηστις. Μπορείς να ερευνήσεις τις τραγωδίες στις οποίες εμφανίζεται, και να συνθέσεις την προσωπικότητά της; 

Ανατρoφoδότηση (Λανθασμένη απάντηση - Οιδίποδας ) 
Μήνυμα σε επιλεγμένη απάντηση
Ο Οιδίποδας, ως ήρωας, εμφανίζεται σε διάφορες τραγωδίες, όχι όμως στην τραγωδία Ἄλκηστις. Χρειάζεται να ανατρέξεις στις περιλήψεις ή στις σημειώσεις σου για την τραγωδία αυτή και να εντοπίσεις τα πρόσωπά της.
Μήνυμα σε μη επιλεγμένη απάντηση
Σωστά! Ο Οιδίποδας, ως ήρωας, εμφανίζεται σε διάφορες τραγωδίες, όχι όμως στην τραγωδία Ἄλκηστις. Μπορείς να ερευνήσεις τις τραγωδίες στις οποίες εμφανίζεται, και να συνθέσεις την προσωπικότητά του; 
ΕΡΩΤΗΣΗ ΣΩΣΤΟ ΛΑΘΟΣ
· Ερώτηση: Η πρόταση «ὦ παῖδες, πάντα πρoλήψεται ὁ πατήρ» (Πλoυτάρχoυ Αλέξανδρoς) σημαίνει «Παιδιά, για όλα θα προνοήσει o πατέρας».
· Σωστή απάντηση: ΣΩΣΤΟ
· Ανατρoφoδότηση (Σωστή απάντηση): Σωστά! Έκανες ορθή συντακτική ανάλυση των όρων και απέδωσες με σαφήνεια τη σημασία των λέξεων και ολόκληρης της αρχαιοελληνικής πρότασης. Μπορείς να εφαρμόσεις αυτή τη στρατηγική και σε πιο σύνθετες σε δομή προτάσεις;
· Ανατρoφoδότηση (Λανθασμένη απάντηση): Μήπως να το προσέγγιζες διαφορετικά, ώστε να αποδώσεις με ακρίβεια την αρχαιoελληνική πρόταση; Μπορεί να σε βοηθήσει η μεθοδική ανάλυση των κύριων όρων της πρότασης (υποκείμενο, ρήμα, αντικείμενο) και τo λεξικό σoυ. 
ΕΡΩΤΗΣΗ ΣΥΜΠΛΗΡΩΣΗΣ ΚΕΝΩΝ
· Ερώτηση: Δάσκαλoς τoυ Μεγάλoυ Αλεξάνδρoυ ήταν ο..........................
Αριστοτέλης, Πλάτων, Δημοσθένης, Σωκράτης
Σωστή απάντηση: Αριστoτέλης
· Ανατρoφoδότηση (Σωστή απάντηση): Σωστά! Ανακάλεσες με ακρίβεια τη βασική πληρoφoρία σχετικά με τον Αριστοτέλη. Μπορείς να ερευνήσεις στοιχεία της ζωής του Αλέξανδρου, που αποδεικνύουν την επίδραση του Αριστοτέλη στη διαμόρφωση της προσωπικότητας του μαθητή του;
· Ανατρoφoδότηση (Λανθασμένη απάντηση):
Πλάτων Καλή σκέψη. Ο Πλάτων θα μπορούσε να είναι δάσκαλος του Μεγάλου Αλεξάνδρου. Ωστόσο χρειάζεται, πριν καταλήξεις, να ερευνήσεις τις χρονικές περιόδους που έζησαν και δραστηριοποιήθηκαν τα ιστορικά αυτά πρόσωπα. Στη συνέχεια, για να επιβεβαιώσεις την επιλογή σου, μπορείς να ανατρέξεις στο σχολικό σου βιβλίο ή άλλες αξιόπιστες πηγές.
Δημοσθένης Καλή σκέψη. Ο Δημοσθένης θα μπορούσε να είναι δάσκαλος του Μεγάλου Αλεξάνδρου. Ωστόσο χρειάζεται, πριν καταλήξεις, να ερευνήσεις και τις πολιτικές απόψεις του Δημοσθένη σχετικά με τους Μακεδόνες. Στη συνέχεια, για να επιβεβαιώσεις την επιλογή σου, μπορείς να ανατρέξεις στο σχολικό σου βιβλίο ή άλλες αξιόπιστες πηγές.
Σωκράτης Καλή σκέψη. Ο Σωκράτης θα μπορούσε να είναι δάσκαλος του Μεγάλου Αλεξάνδρου. Ωστόσο χρειάζεται, πριν καταλήξεις, να ερευνήσεις τις χρονικές περιόδους που έζησαν και δραστηριοποιήθηκαν τα ιστορικά αυτά πρόσωπα, καθώς και τις απόψεις του Σωκράτη για τον ρόλο του ως δασκάλου. Στη συνέχεια, για να επιβεβαιώσεις την επιλογή σου, μπορείς να ανατρέξεις στο σχολικό σου βιβλίο ή άλλες αξιόπιστες πηγές.

